CELEX: E2009C0235
Language: hu
Date: 2009-05-20 00:00:00
Title: Az EFTA Felügyeleti Hatóság 235/09/COL határozata ( 2009. május 20. ) a kis összegű átmeneti támogatási programról (Norvégia)

19.2.2011   
            
            
               HU
            
            
               Az Európai Unió Hivatalos Lapja
            
            
               L 46/59
            
         AZ EFTA FELÜGYELETI HATÓSÁG
   235/09/COL határozata
   (2009. május 20.)
   a kis összegű átmeneti támogatási programról
   (Norvégia)
   AZ EFTA FELÜGYELETI HATÓSÁG (1),
   TEKINTETTEL az Európai Gazdasági Térségről szóló megállapodásra (2) és különösen annak 61–63. cikkére és 26. jegyzőkönyvére,
   TEKINTETTEL az EFTA-államok közötti, Felügyeleti Hatóság és Bíróság létrehozásáról szóló megállapodásra (3), és különösen annak 24. cikkére,
   TEKINTETTEL a Felügyeleti és Bírósági Megállapodás 3. jegyzőkönyve I. része 1. cikkének (3) bekezdésére és II. része 4. cikkének (3) bekezdésére (4),
   TEKINTETTEL a Hatóságnak az EGT-megállapodás 61. és 62. cikkének alkalmazására és értelmezésére vonatkozó iránymutatására (5) és különösen a VIII. részre – A pénzügyi válságra vonatkozó ideiglenes szabályok – Ideiglenes keretszabály a finanszírozási lehetőségek elérésének támogatására irányuló állami támogatási intézkedésekhez a jelenlegi pénzügyi és gazdasági válságban (6), melyet a Hatóság 2009. április 22-i 190/09/COL határozata (7) módosított,
   TEKINTETTEL a Hatóságnak a Felügyeleti és Bírósági Megállapodás 3. jegyzőkönyve II. részének 27. cikkében említett végrehajtási rendelkezésekről szóló, 2004. július 14-i 195/04/COL határozatára (8),
   mivel:
   I.   TÉNYEK
   
   1.   Az eljárás
   
   A norvég hatóságok 2009. április 2-án kelt levelükben (eseményszám: 514308) jelentették be a kis összegű átmeneti támogatási programot a 3. jegyzőkönyv I. része 1. cikkének (3) bekezdése szerint.
   2.   A tervezett intézkedések leírása
   
   2.1.   A támogatási intézkedés célja
   
   A norvég hatóságok jelezték, hogy a pénzügyi válság kezdi éreztetni hatását a reálgazdaságban. A bejelentett intézkedés egy nagyobb intézkedéscsomag (9) része, amelynek célja a norvég gazdaságban bekövetkezett komoly zavar megszüntetése. A bejelentett program lehetővé teszi kis összegű támogatások nyújtását olyan vállalatok számára, amelyek váratlanul pénzhiánnyal néznek szembe, illetve nem jutnak hitelhez, és így hozzájárul a norvég gazdaságban bekövetkezett komoly zavar megszüntetéséhez.
   A program kifejezetten az EGT-megállapodás 61. cikke (3) bekezdésének b) pontjára épül, valamint az ideiglenes keretszabály „Összeegyeztethető, korlátozott összegű támogatás” című 4.2. szakaszára támaszkodik.
   2.2.   A támogatás jellege és formája
   
   A támogatás átlátható formában nyújtott támogatásra irányul az általános csoportmentességi rendelet (10) 5. cikkének meghatározása szerint, különösen pedig közvetlen támogatások, visszatérítendő támogatások, kamattámogatások és a Hatóság támogatás nyújtásának napján alkalmazandó referencia-kamatlába (11) alapján kiszámított támogatástartalmú állami kölcsönök formájában, valamint állami kezességvállalások formájában.
   Az Innovation Norway által kezelt kezességvállalási program az EGT-megállapodás XV. mellékletében említett, a csekély összegű (de minimis) támogatásokról szóló jogszabály szerint működik (12). Ez többek között azt jelenti, hogy nehéz helyzetben lévőnek nem minősülő vállalkozásoknak nyújtott egyedi támogatást átlátható formában nyújtott, csekély összegű (de minimis) támogatásként kezelik, amennyiben a program keretében nyújtott kölcsön kezességgel fedezett része vállalkozásonként nem több 1 500 000 EUR-nál (750 000 EUR-nál a közlekedési ágazatban). A kölcsönökre vállalt, 1 500 000 EUR-t meghaladó állami kezességek támogatástartalmának kiszámításához, valamint az ideiglenes keretszabály 4.3.2. (a) pontja lábjegyzetének utolsó mondatában említett lehetőséggel összhangban a norvég hatóságok referenciaértékként az ideiglenes keretszabály mellékletében meghatározott mentesülési díjakat alkalmazzák. Attól függetlenül, hogy a kezességvállalásokat kkv-k vagy nagyvállalatok számára nyújtják, a kezességvállalás éves támogatástartalmát a módosított ideiglenes keretszabály mellékletében meghatározott mentesülési díjak és a norvég hatóságok által alkalmazott éves szintű prémiumok különbségeként számítják ki.
   2.3.   A támogatási intézkedés nemzeti jogalapja
   
   A program jogalapja a Kereskedelmi és Ipari Minisztérium St.prp.nr. 1 (2008-2009) javaslata, és a Minisztérium Innovation Norway számára címzett levele („Oppdragsbrev Innovasjon Norge”).
   A program a Hatóság általi jóváhagyása napján lép hatályba.
   2.4.   A program igazgatása
   
   A bejelentett programot az Innovation Norway igazgatja.
   2.5.   Költségvetés és időtartam
   
   A norvég hatóságok jelezték, hogy a jelenlegi szakaszban még nem tudnak a bejelentett intézkedés éves költségvetéséről nyilatkozni, mivel az Innovation Norway költségvetését úgy növelték meg, hogy nem határozták meg a bejelentett programra elkülönített előirányzatot.
   E program keretében 2010. december 31-ig nyújtható támogatás.
   2.6.   A kedvezményezett
   
   A program kkv-kra és nagyvállalatokra irányul és Norvégia egész területére kiterjed.
   A norvég hatóságok megerősítik, hogy e program keretében nem nyújtanak támogatást olyan nagyvállalatoknak, amelyek 2008. július 1-jén a nehéz helyzetben lévő vállalatok megmentéséről és szerkezetátalakításáról szóló hatósági állami támogatási iránymutatás 2.1 pontja értelmében nehéz helyzetben lévőnek minősültek, sem pedig azoknak a kkv-knak, amelyek azon a napon az általános csoportmentességi rendelet 1. cikkének (7) bekezdése szerint nehéz helyzetben lévőnek minősültek.
   A program alkalmazható olyan vállalkozásokra, amelyek 2008. július 1-jén nem minősültek nehéz helyzetben lévőnek, azonban a globális pénzügyi és gazdasági válság következtében nehéz helyzetbe kerültek.
   2.7.   Ágazati hatály, az exporttámogatás és az importtermékekkel szemben a belföldi termékeket előnyben részesítő támogatás kizárása
   
   A kis összegű átmeneti támogatási program valamennyi ágazatra vonatkozik, kivéve az ideiglenes keretszabály 4.2.2. szakasza 38 (g) pontjában meghatározott ágazatokat. A program nem terjed ki az exporttámogatásra és az importtermékekkel és -szolgáltatásokkal szemben a belföldi termékeket és szolgáltatásokat előnyben részesítő támogatásra (ideiglenes keretszabály 4.2.2 (d) szakasza).
   2.8.   A program alapelemei
   
   A norvég hatóságok megerősítik, hogy az új program maradéktalanul megfelel az ideiglenes keretszabály 4.2.2. szakaszában meghatározott, a kis összegű, összeegyeztethető támogatásokra vonatkozó feltételeknek. Ezek különösen:
   
               —
            
            
               a támogatás nem haladhatja meg vállalkozásonként a bruttó 500 000 EUR-t (adó vagy más díj levonása előtti összeg). Ha a támogatást a vissza nem térítendő támogatástól eltérő formában nyújtják, a támogatás összegének a bruttó támogatástartalmat kell tekinteni.
            
         
               —
            
            
               a támogatás odaítélését megelőzően az Innovation Norway írásos vagy elektronikus nyilatkozatot szerez be az érintett vállalkozásoktól arról, hogy milyen más csekély összegű (de minimis) vagy egyéb támogatásban részesült a vállalkozás a folyó pénzügyi évben ezen intézkedés keretében. Az Innovation Norway ellenőrzi, hogy a támogatás nem növeli meg 500 000 EUR fölé azon támogatások teljes összegét, amelyeket a vállalkozás 2008. január 1-je és 2010. december 31-e között kapott;
            
         
               —
            
            
               a támogatást 2010. december 31-ét követően nem nyújtják;
            
         
               —
            
            
               a program keretében nem nyújtanak exporttámogatást vagy az importtermékekkel szemben a belföldi termékeket előnyben részesítő támogatást;
            
         
               —
            
            
               amennyiben az ezen intézkedés keretében nyújtott támogatást más összeegyeztethető támogatással kombinálják, betartják az idevágó iránymutatásban vagy a csoportmentességi rendeletekben meghatározott maximális támogatási intenzitásokat;
            
         
               —
            
            
               e program keretében nem nyújtanak támogatást olyan nagyvállalatoknak, amelyek 2008. július 1-jén a nehéz helyzetben lévő vállalatok megmentéséről és szerkezetátalakításáról szóló hatósági állami támogatási iránymutatás 2.1 pontja értelmében nehéz helyzetben lévőnek minősültek, sem pedig azoknak a kkv-knak, amelyek azon a napon az EGT-megállapodásba belefoglalt általános csoportmentességi rendelet 1. cikkének (7) bekezdése szerint nehéz helyzetben lévő vállalkozásoknak minősültek.
            
         2.9.   Monitoring és jelentéstétel
   
   A norvég hatóságok megerősítik, hogy az ideiglenes keretszabályban meghatározott monitoring és jelentéstételi szabályokat betartják.
   II.   ÉRTÉKELÉS
   
   1.   Az állami támogatás fennállása
   
   Az EGT-megállapodás 61. cikke (1) bekezdésének szövege a következő:
   
      „1.   Ha e megállapodás másként nem rendelkezik, összeegyeztethetetlen az e megállapodásban foglaltak érvényesülésével az EK-tagállamok vagy az EFTA-államok által vagy állami forrásból bármilyen formában nyújtott olyan támogatás, amely bizonyos vállalkozásoknak vagy bizonyos áruk termelésének előnyben részesítése által torzítja a versenyt, vagy azzal fenyeget, amennyiben ez érinti a Szerződő Felek közötti kereskedelmet.”
   
   A támogatás állami forrásokat tartalmaz, mivel a bejelentett programot a norvég állami költségvetésből finanszírozzák. Az intézkedés szelektív, mivel a támogatást csak bizonyos vállalkozásoknak nyújtják. Mivel a kedvezményezetteknek olyan korlátozott összegű támogatást nyújtanak, amelyet az intézkedés nélkül nem nyújtanának, az intézkedés előnyt nyújt a kedvezményezetteknek. Az intézkedés érinti az EGT-államok közötti kereskedelmet, mivel a program nem korlátozódik az olyan ágazatokban tevékenykedő kedvezményezettekre, amelyekben nem létezik EGT-n belüli kereskedelem.
   A fentiek alapján a Hatóság arra a következtetésre jutott, hogy a program az EGT-megállapodás 61. cikkének (1) bekezdése értelmében vett állami támogatásnak minősül.
   2.   Eljárási követelmények
   
   A 3. jegyzőkönyv I. része 1. cikkének (3) bekezdése szerint „az EFTA Felügyeleti Hatóságot az észrevételei megtételéhez szükséges időben tájékoztatni kell minden támogatás nyújtására és módosítására irányuló szándékról (…). Amíg ebben az eljárásban végső határozat nem születik, az érintett tagállam a tervezett intézkedéseket nem hajtja végre.”
   A 2009. április 2-án kelt, a kis összegű átmeneti támogatási programot bejelentő levelükkel (eseményszám: 514308) a norvég hatóságok eleget tettek a bejelentési követelménynek. Jelezték továbbá, hogy a programot addig nem hajtják végre, amíg azt a Hatóság jóvá nem hagyta, amivel eleget tesznek a szüneteltetési kötelezettségnek.
   A Hatóság ezért megállapítja, hogy a norvég hatóságok eleget tettek a 3. jegyzőkönyv I. része 1. cikkének (3) bekezdése szerinti kötelezettségeinek.
   3.   A támogatás összeegyeztethetősége
   
   A Hatóság értékelte a bejelentett intézkedés összeegyeztethetőségét az EGT-megállapodás 61. cikke (3) bekezdésének b) pontjával az ideiglenes keretszabállyal összefüggésben.
   Az ideiglenes keretszabály elfogadásával a Hatóság elismerte (4.1. szakasz (33) pontja), hogy „a jelenlegi pénzügyi válság súlyossága és az EFTA-államok egész gazdaságára gyakorolt hatása alapján a Hatóság úgy ítéli meg, hogy e nehézségek orvoslásához indokolt az állami támogatások bizonyos kategóriáinak korlátozott idejű alkalmazása, és ezeket a 61. cikk (3) bekezdésének b) pontja alapján az EGT-megállapodásban foglaltak érvényesülésével összeegyeztethetőnek lehet nyilvánítani.”
   A bejelentett intézkedés célja hozzájárulni egy EFTA-állam gazdaságában bekövetkezett komoly zavar megszüntetéséhez, és az intézkedést úgy alakították ki, hogy az megfelel az ideiglenes keretszabály 4.2.2. szakaszában ismertetett további támogatási kategória („Összeegyeztethető, korlátozott összegű támogatás”) követelményeinek.
   A Hatóság szerint a bejelentett intézkedés teljesíti az ideiglenes keretszabály valamennyi feltételét. Nevezetesen:
   
               —
            
            
               A maximális támogatási összeg készpénzben kifejezve vállalkozásonként nem haladja meg az 500 000 EUR összeget (összhangban az ideiglenes keretszabály 4.2.2 a) és f) pontjával).
            
         
               —
            
            
               A támogatást program formájában nyújtják (összhangban az ideiglenes keretszabály 4.2.2 b) pontjával).
            
         
               —
            
            
               A támogatást olyan vállalatoknak nyújtják, amelyek 2008. július 1-jén nem minősültek nehéz helyzetben lévőnek (13). A támogatás (összhangban az ideiglenes keretszabály 4.2.2 c) pontjával) azoknak a vállalkozásoknak nyújtható, amelyek a fenti időpontban nem minősültek nehéz helyzetben lévőnek, viszont azt követően a globális pénzügyi és gazdasági válság következtében nehéz helyzetbe kerültek.
            
         
               —
            
            
               A program (összhangban az ideiglenes keretszabály 4.2.2 d) pontjával) nem terjed ki az exporttámogatásra és az importtermékekkel és -szolgáltatásokkal szemben a belföldi termékeket és szolgáltatásokat előnyben részesítő támogatásra.
            
         
               —
            
            
               A támogatásokat 2010. december 31-ig lehet nyújtani (az ideiglenes keretszabály 4.2.2 e) pontja).
            
         
               —
            
            
               Az ideiglenes keretszabályban meghatározott monitoring és jelentéstételi szabályokat betartják (az ideiglenes keretszabály 4.7 (59) szakasza).
            
         A Hatóság ezért úgy ítéli meg, hogy a bejelentett intézkedés szükséges, megfelelő és arányos mértékű az EFTA-állam gazdaságában bekövetkezett komoly zavar megszüntetéséhez, az ideiglenes keretszabály 4.1 pontjában meghatározottak szerint.
   4.   Következtetés
   
   A fenti értékelés alapján a Hatóság úgy véli, hogy a norvég hatóságok által végrehajtani tervezett kis összegű átmeneti támogatási program összhangban áll az ideiglenes keretszabállyal és az EGT-megállapodás 61. cikkének értelmében összeegyeztethető az EGT-megállapodásban foglaltak érvényesülésével.
   A Hatóság emlékezteti a norvég hatóságokat, hogy a 3. jegyzőkönyv II. részének 21. cikke és a 195/04/COL határozat 6. cikke alapján kötelesek éves jelentéseket küldeni a program végrehajtásáról.
   A norvég hatóságokat ezenkívül emlékeztetik arra is, hogy a program módosítására irányuló valamennyi tervüket minden esetben be kell jelenteniük a Hatóságnak.
   ELFOGADTA EZT A HATÁROZATOT:
   1. cikk
   Az EFTA Felügyeleti Hatóság úgy döntött, hogy nem emel kifogást a kis összegű átmeneti támogatási programmal kapcsolatban az EGT-megállapodás 61. cikke (3) bekezdésének b) pontja alapján.
   2. cikk
   E határozat címzettje a Norvég Királyság.
   3. cikk
   Csak az angol nyelvű szöveg hiteles.
   
      Kelt Brüsszelben, 2009. május 20-án.
      
         
            az EFTA Felügyeleti Hatóság részéről
         
         Per SANDERUD
         
            elnök
         
         Kurt JÄGER
         
            testületi tag
         
      
   
   
      (1)  A továbbiakban: a Hatóság.
   
      (2)  A továbbiakban: EGT-megállapodás.
   
      (3)  A továbbiakban: Felügyeleti és Bírósági Megállapodás.
   
      (4)  A továbbiakban: a 3. jegyzőkönyv.
   
      (5)  Az EFTA Felügyeleti Hatóság által 1994. január 19-én elfogadott és közzétett, az EGT-megállapodás 61. és 62. cikkének, valamint a Felügyeleti és Bírósági Megállapodás 3. jegyzőkönyve 1. cikkének alkalmazására és értelmezésére vonatkozó iránymutatás, amelyet az Európai Unió Hivatalos Lapjában (HL L 231., 1994.9.3., 1. o. és 32. sz. EGT-kiegészítés, 1994.9.3., 1. o., a továbbiakban: az állami támogatásokról szóló iránymutatás). Az állami támogatásokról szóló iránymutatás frissített változatát közzétették a Hatóság honlapján: http://www.eftasurv.int/state-aid/legal-framework/state-aid-guidelines/
   
      (6)  A továbbiakban: ideiglenes keretszabály.
   
      (7)  HL L 15., 2011.1.20., 26. o., és 3. sz. EGT-kiegészítés, 2011.1.20., 31. o.
   
      (8)  HL L 139., 2006.5.25., 37. o. és 26. sz. EGT-kiegészítés, 2006.5.25., 1. o., módosítva a 2005. december 14-i 319/05/COL határozattal (HL L 113., 2006.4.27., 24. o. és 21. sz. EGT-kiegészítés, 2006.4.27., 46. o.).
   
      (9)  A norvég munkaerőpiacon jelentkező problémák kezelése érdekében a norvég kormány a St.prp. nr. 37 (2008-2009) javaslattal módosította a 2009. évi költségvetést (fehér könyv). Bár a kisösszegű átmeneti támogatási program nem kifejezetten része a St.prp. nr. 37 (2008-2009) javaslatnak, az Innovation Norway költségvetésének e módosításban biztosított megnöveléséből finanszírozzák.
   
      (10)  Az EGT-megállapodás XV. mellékletébe (Állami támogatás) a 120/2008 EGT vegyes bizottsági határozat foglalta bele, HL L 339., 2008.12.18., 111. o. és 79. sz. EGT-kiegészítés, 2008.12.18., 20. o.
   
      (11)  A referencia-kamatlábat a 2008. december 17-i 788/08/COL hatósági határozattal módosított, az állami támogatásokról szóló hatósági iránymutatásnak a referencia- és leszámítolási kamatlábak megállapítási módszeréről szóló fejezete alapján számítják ki. Az alkalmazandó referencia-kamatláb meghatározásához az alapkamatlábhoz hozzá kell adni egy megfelelő kamatfelárat. Az érvényes alapkamatlábakat a Hatóság honlapján teszik közzé.
   
      (12)  A Bizottság 2006. december 15-i 1998/2006/EK rendelete a Szerződés 87. és 88. cikkének a de minimis támogatásokra való alkalmazásáról (HL L 379., 2006.12.28., 5. o.), melyet az EGT-megállapodás XV. mellékletébe (Állami támogatás) a 29/2007 EGT vegyes bizottsági határozattal foglaltak bele (HL L 209., 2007.8.9., 52. o., és a 38. sz. EGT-kiegészítés, 2007.8.9., 34. o.).
   
      (13)  A nagyvállalatokra vonatkozóan lásd a nehéz helyzetben lévő vállalkozások megmentéséhez és szerkezetátalakításához nyújtott állami támogatásokról szóló iránymutatás 2.1. pontját. A kkv-k vonatkozásában lásd az általános csoportmentességi rendelet 1. cikke (7) bekezdésének meghatározását.